CELEX: 32019D2251
Language: hr
Date: 2019-12-19 00:00:00
Title: Provedbena odluka Vijeća (EU) 2019/2251 od 19. prosinca 2019. o mehanizmu naknade državi članici čiji je nacionalni član izabran za predsjednika Eurojusta

30.12.2019   
               
               
                  HR
               
               
                  Službeni list Europske unije
               
               
                  L 336/310
               
            
         PROVEDBENA ODLUKA VIJEĆA (EU) 2019/2251
         od 19. prosinca 2019.
         o mehanizmu naknade državi članici čiji je nacionalni član izabran za predsjednika Eurojusta
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1727 Europskog parlamenta i Vijeća od 14. studenoga 2018. o Agenciji Europske unije za suradnju u kaznenom pravosuđu (Eurojust) te zamjeni i stavljanju izvan snage Odluke Vijeća 2002/187/PUP (1), a posebno njezin članak 12.,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s Uredbom (EU) 2018/1727 i poslovnikom Eurojusta nacionalni član izabran za predsjednika Eurojusta ima dodatne funkcije.
                  
               
                     (2)
                  
                  
                     Izvršavanje funkcija predsjednika Eurojusta utječe na radno opterećenje zamjenika i pomoćnika iz države članice čiji je nacionalni član izabran za predsjednika pa dotična država članica može odlučiti uputiti drugu odgovarajuće kvalificiranu osobu kako bi ojačala nacionalni ured za vrijeme trajanja mandata predsjednika.
                  
               
                     (3)
                  
                  
                     Člankom 11. stavkom 7. Uredbe (EU) 2018/1727 predviđeno je, među ostalim, da u slučajevima upućivanja druge odgovarajuće kvalificirane osobe dotična država članica ima pravo zatražiti naknadu.
                  
               
                     (4)
                  
                  
                     Mehanizmom naknade trebalo bi osigurati da se prema nacionalnom članu izabranom za predsjednika i drugoj odgovarajuće kvalificiranoj osobi koju je uputila dotična država članica postupa na jednak način u pogledu stvarne nadoknade za troškove života i druge povezane troškove.
                  
               
                     (5)
                  
                  
                     Uredba (EU) 2018/1727 nije obvezujuća za Dansku te ona stoga ne sudjeluje u donošenju i primjeni ove Odluke kojom se provodi Uredba (EU) 2018/1727.
                  
               
                     (6)
                  
                  
                     Uredba (EU) 2018/1727 obvezujuća je za Irsku i Ujedinjenu Kraljevinu te one stoga sudjeluju u donošenju i primjeni ove Odluke kojom se provodi Uredba (EU) 2018/1727,
                  
               DONIJELO JE OVU ODLUKU:
         
            Članak 1.
            
               1.   Država članica čiji je nacionalni član izabran za predsjednika Eurojusta i koja je iz tog razloga uputila drugu osobu u svoj nacionalni ured te stoga na temelju članka 11. stavka 7. Uredbe (EU) 2018/1727 ima pravo podnijeti zahtjev za naknadu Kolegiju Eurojusta („Kolegij”) za tu drugu osobu, u svoj zahtjev uključuje sljedeće informacije:
               
                           (a)
                        
                        
                           odluku dotične države članice o upućivanju te osobe;
                        
                     
                           (b)
                        
                        
                           opravdanost potrebe za jačanjem svojeg nacionalnog ureda uslijed povećanog radnog opterećenja;
                        
                     
                           (c)
                        
                        
                           podatke o bruto mjesečnom iznosu nacionalne plaće upućene osobe;
                        
                     
                           (d)
                        
                        
                           pojedinosti o svim troškovima života i drugim povezanim troškovima koji se upućenoj osobi nadoknađuju na temelju nacionalnog prava;
                        
                     
                           (e)
                        
                        
                           pojedinosti o računu na koji treba isplaćivati naknadu.
                        
                     
            
               2.   Dotična država članica zahtjev za naknadu šalje Kolegiju u roku od šest mjeseci od odluke o upućivanju te osobe.
            
         
         
            Članak 2.
            
               1.   Kolegij odlučuje o dodjeli naknade u roku od tri mjeseca od primitka zahtjeva.
            
            
               2.   Dotična država članica ima pravo na naknadu sve dok je njezin nacionalni član predsjednik i u razdoblju koje odgovara trajanju upućivanja dotične osobe.
            
         
         
            Članak 3.
            
               1.   U skladu s člankom 12. stavkom 3. Uredbe (EU) 2018/1727 Eurojust dotičnoj državi članici nadoknađuje sljedeće:
               
                           (a)
                        
                        
                           50 % bruto mjesečnog iznosa nacionalne plaće upućene osobe; i
                        
                     
                           (b)
                        
                        
                           troškove života i druge povezane troškove koje dotična država članica stvarno snosi u vezi s upućenom osobom.
                        
                     
            
               2.   Troškovi iz stavka 1. točke (b) nadoknađuju se samo ako upućena osoba na temelju nacionalnog prava ostvaruje pravo na bilo koju vrstu naknada, ili isplata koje odgovaraju troškovima, koje su po svojoj prirodi usporedive s onima utvrđenima u Prilogu VII. Pravilniku o osoblju za dužnosnike Europske unije („Pravilnik o osoblju”) (2), kao što su: obiteljske naknade, naknada za život u inozemstvu, povrat troškova povezanih s preuzimanjem dužnosti uključujući naknadu za nastanjenje, naknadu za preseljenje, putne troškove, troškove selidbe, dnevnice.
            
            
               3.   Eurojust dotičnoj državi članici isplaćuje nadoknadu u skladu s uvjetima i financijskim ograničenjima koja se primjenjuju u toj državi članici. Nadoknada ni u kojem slučaju ne smije biti viša od najviših iznosa naknada ili isplata koje odgovaraju troškovima kako su utvrđeni u Prilogu VII. Pravilniku o osoblju.
            
         
         
            Članak 4.
            Ova Odluka stupa na snagu na dan donošenja.
         
         
            Sastavljeno u Bruxellesu 19. prosinca 2019.
            
               
                  Za Vijeće
               
               
                  Predsjednica
               
               K. MIKKONEN
            
         
         
            (1)  SL L 295, 21.11.2018., str. 138.
         
            (2)  Uredba Vijeća (EEZ, Euratom, EZUČ) br. 259/68 od 29. veljače 1968. kojom se utvrđuje Pravilnik o osoblju za dužnosnike i Uvjeti zaposlenja ostalih službenika Europskih zajednica i kojom se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).